Sloboda, Radovan, poslanec NR SR (2021-10-21):
Vážený pán predsedajúci, ďakujem za slovo. Vážené pani poslankyne, páni poslanci, vo svojom vystúpení sa chcem povenovať aj ďalším rozmerom tejto novely, nielen pertraktovanému jednému a pol metru. Z výsledkov prieskumu ministerstva školstva, ktoré boli pred pár dňami zverejnené, vyplýva, že Slováci sa najčastejšie venujú cyklistike. To je celkom inak zaujímavé zistenie, všetci by sme možno tam očakávali futbal, hokej. Nie, je to cyklistika. No a štvrtý je tenis, si neodpustím teda poznámku. Cyklistika je populárna aj vo vyspelých krajinách v zahraničí, či už ide o Dánsko, Holandsko, Belgicko a tak ďalej. Vidíme teda aj na Slovensku, že záujem o cyklistiku, či už cyklodopravu, alebo cykloturistiku, je naozaj veľmi veľký. Cyklodoprava má aj veľký význam v oblasti ekológie a vplývania na životné prostredie. Jednoducho je ekologickejšie, keď ľudia do škôl alebo práce idú na bicykloch, nejdú na autách alebo na motorke. Ak ste si niekedy navštívili náhodou metropolu Dánska Kodaň alebo iné európske metropoly, kde veľa ľudí využíva cyklodopravu alebo spôsob prepravy, možno ste si všimli, že je tam menej áut a tým pádom oveľa menej sa znečisťuje životné prostredie. Nie sú tam zápchy dopravné a predovšetkým stres za volantom alebo strácanie času. Samozrejme, cyklistika nie je jediný dôvod, prečo tomu tak je, ale vzhľadom na percento ľudí, ktorí využívajú cyklodopravu, je dosť podstatný. Podľa cykloreportu z roku 2017 v Kodani až 62 % obyvateľov využívalo bicykel na ceste do práce alebo do škôl. No, viete si predstaviť v Bratislave, že by 62 % ľudí išlo na bicykloch do práce? No asi veľmi nie. Ako športovec nemôžem nespomenúť vplyv pohybu a športových aktivít na fyzické a psychické zdravie ľudí. Určite každý zamestnávateľ by chcel mať vo svojom pracovnom kolektíve oddýchnutých ľudí a nie ľudí vystresovaných, ktorí prídu na aute, práve z toho, jak sa kde pohádali s kým na križovatke. Preto ak chceme podporovať zníženie emisií a počtu áut na cestách alebo fyzickú a psychickú pohodu obyvateľstva, pomôže nám k tomu zdravá, rozumná podpora cyklodopravy, postavená na dátach. Keď sa však pôjdete spýtať ľudí do ulíc, čo ich odrádza od jazdy na bicykli, tak najčastejšie budú menovať dve veci – nedostatočnú sieť cyklociest a bezpečnosť. Toho ostatne sa tu už dotkli aj kolegovia v príspevkoch. Ľudia sa jednoducho boja vyjsť na cesty, aby ich nezrazil kamión, auto, ktoré okolo nich prefrčí, a podobne. Bohužiaľ, sme v posledných mesiacoch boli svedkami aj viacerých tragických nehôd cyklistov na našich cestách. Rozvoju cyklodopravy a siete cyklociest sa prioritne venuje plán obnovy v komponente o udržateľnej doprave, kde je napísané: „V rámci plánu obnovy sa očakáva vystavanie novej cyklistickej infraštruktúry v intraviláne aj extraviláne miest a obcí v dĺžke aspoň 200 km, s dôrazom na budovanie bezpečnej segregovanej infraštruktúry s najväčším potenciálom na zvýšenie podielu cyklistickej dopravy na deľbe celkovej prepravnej práce. Do cieľa budovania cyklistickej infraštruktúry sa započítava aj výstavba zhruba päťtisíc bezpečných parkovacích miest pre bicykle v stojiskách na železničných staniciach a zastávkach, ktoré umožnia skvalitniť prestupy medzi cyklistickou a železničnou dopravou“, alebo aj eurofondy zamerané na cyklodopravu. Uvedené už tu zmienil pred chvíľou v poznámke kolega Svrček, že máme na Slovensku veľa čo riešiť v tejto oblasti. Na jednej strane financovanie je pripravené, na druhej strane kopec legislatívy nám bráni v týchto možnostiach využiť momentálne eurofondy. A tu nás čakajú teda že veľké úlohy. Aj pre nás pre Národnú radu. My poslanci parlamentu môžeme prioritne pomôcť oblasti bezpečnosti. Preto sme spolu s kolegami predložili túto novelu zákona, ktorá má otvoriť diskusiu o zvýšení bezpečnosti na cestách. Je to ale iba prvý krok, ako motivovať väčší počet ľudí využívať bicykle a iné dopravné prostriedky zahrnuté v novele zákona na našich cestách. V zákone bude definované, že vodič pri predchádzaní cyklistu, chodca, vodiča malého motocykla, samovyvažovacieho vozidla a vodiča kolobežky s pomocným motorčekom musí prihliadať najmä na rýchlosť, druh svojho i predchádzaného vozidla, poveternostné podmienky a stav a povahu vozovky, pričom naša novela definuje aj, že dostatočný bočný odstup pri predchádzaní vodiča malého motocykla, cyklistu alebo chodca je spravidla najmenej jeden meter pri najvyššej dovolenej rýchlosti do 50 km a v ostatných prípadoch 1,5 metra. Osobne som presvedčený, že táto novela má okrem definovania bočného odstupu aj veľký edukačný rozmer. Už niekoľko mesiacov sa v spoločnosti vedie diskusia o pravidle 1,5 metra. Aj na pôde parlamentu sme o tom už viackrát diskutovali. Dokonca SaS už pred pár rokmi navrhlo toto pravidlo z opozičných lavíc. O tom ešte možno trochu neskôr pri návrhu SMER-u. Táto novela sa určite dostane aj do výcviku v autoškolách, čo je dôležitý rozmer pri vzdelávaní nových vodičov. Ako som spomínal, je to prvý krok, je to vykročenie, ako docieliť väčšiu bezpečnosť na cestách. Som presvedčený, že nemôže byť posledný, a preto sa do budúcna potrebujeme venovať aj ďalším rozmerom, ktoré spôsobujú nehody na cestách, a diskutovať o možnostiach, ako zabezpečiť čo najväčšiu bezpečnosť na cestách pre všetkých. Na konci dňa je však najdôležitejšie to, ako sa my všetci na tých cestách správame, či cyklisti, chodci, vodiči, jednoducho každý účastník cestnej premávky. Niekedy to, že sa ponáhľať môže iného stáť život. Chcem preto z tohoto miesta pripomenúť aj tento rozmer, aby sme brali ohľad na slabších a boli k sebe viac tolerantní aj na týchto cestách. Ďakujem.